DA Den Europæiske Unions Tidende CE 78/346

(2004/C 78 E/0365)

SKRIFTLIG FORESPØRGSEL E-3467/02

af Graham Watson (ELDR) til Kommissionen

(6. december 2002)

Om: En effektiv tuberkulosebehandling — fremskridt

I Kommissionens svar på min tidligere skriftlige forespørgsel E-1238/01 (1) om en indsats mod de vigtigste smitsomme sygdomme, herunder TB, blev jeg forsikret om, at der var tilvejebragt et handlingsprogram med fremhævelse af Kommissionens Stop TB-initiativ.

Vil Kommissionen forelægge en rapport om, hvilke fremskridt der hidtil er sket i forbindelse med dette initiativ? Hvor mange midler er der afsat til kontrol med disse sygdomme? Prioriteres udvikling af nye diagnosemidler, lægemidler og vaccine fortsat i programmet? Vil vi snart få forelagt udviklingsresultaterne?

Overvejer Kommissionen at øge de europæiske midler til den globale plan om stop for TB?

Svar afgivet på Kommissionens vegne af Poul Nielson

(16. januar 2003)

Kommissionen vil forelægge Europa-Parlamentet og Rådet en rapport om, hvilke resultater der er opnået med programmet for bekæmpelse af overførbare sygdomme i forbindelse med fattigdomsbekæmpelse i starten af 2003. EU's bistand til »sundhed« har i de sidste otte år (1994-2001) været mere end 400 mio. EUR (2), eksklusive forskning og humanitær bistand. Størstedelen af EU's støtte til bedre sundhed retter sig ikke specifikt mod sygdomme, men sigter på at styrke sundhedssystemerne i samarbejde med udviklingslandene, hvilket er essentielt, hvis man skal komme disse sygdomme til livs. På nuværende tidspunkt yder EU hovedsagelig støtte til HIV/AIDS, malaria og tuberkulose i udviklingslandene gennem vejledende nationale og regionale programmer, projekter samfinansieret med ngo'er, femte og sjette rammeprogram for forskning, de særlige budgetposter for HIV/AIDS og reproduktiv sundhed og bidrag til den globale fond for bekæmpelse af AIDS, tuberkulose og malaria. I alt har støtten til EU-programmer, der specifikt retter sig mod disse sygdomme, i de seneste otte år (1994-2001) været på 660 mio. EUR, dvs. gennemsnitlig 82,5 mio. EUR pr. år. Forskning og udvikling af nye diagnoser, medicin og vacciner er omfattet af det program, der specifikt retter sig mod disse tre sygdomme.

De internationale mål for tuberkulosekontrol blev fastsat på Amsterdamkonferencen i april 2000 og bekræftet af Verdenssundhedsforsamlingen ved initiativet Stop TB. Målene er inden 2005 at opspore 70 % af tilfældene og have 85 % under kortvarig overvåget behandling, hvilket vil halvere antallet af døde tuberkulosepatienter i 2010. Det samlede billede to år senere viser imidlertid, at dette mål langt fra er nået: der har været en årlig stigning i antallet af tuberkulosetilfælde på 2 % og overordnet set en kortvarig overvåget behandling af 27 % af tilfældene (ca. 3 mio. tilfælde). Det er klart, at antallet af disse behandlinger skal op, og at der må tilføres flere midler. Kommissionen støtter ligeledes forskningen i, hvordan man forbedrer den kortvarige overvågede behandling i Afrika under femte rammeprogram, hvori også udviklingslandene kan deltage.

»Stop TB-partnerskabet« har fremlagt den overordnede plan, hvori det beskrives, hvilken strategi der skal lægges, og hvilke ressourcer der er brug for i løbet af de næste fem år for at udbrede, tilpasse og forbedre den kortvarige overvågede behandling — og opfylde de mål, der er sat for 2005 for på sigt at udrydde tuberkulose. Der skal 9 mia. USD til for at nå de planlagte mål, og der mangler i dag næsten 4 mia. USD.

Kommissionen støtter den globale fond til bekæmpelse af AIDS, malaria og tuberkulose, hvilket omfatter tuberkulosekontrol. Der er adskillige forslag til fordel for tuberkulosekontrolprogrammer, herunder programmer der sigter på at øge antallet af kortvarige overvågede behandlinger. Kommissionen har i 2002 afsat 120 mio. EUR til den globale fond til bekæmpelse af AIDS, malaria og tuberkulose og er medlem af bestyrelsen. Det drøftes i øjeblikket med budgetmyndigheden, om der kan ydes et årligt bidrag via budgetposten for handlingsprogrammet.

(1) EFT C 350 E af 11.12.2001, s. 97.

(2) Tematisk evaluering af befolknings- og udviklingsorienterede programmer i EU's eksterne samarbejde, september 2002.